DA Den Europæiske Unions Tidende CE 84/777

(2004/C 84 E/0874)

SKRIFTLIG FORESPØRGSEL E-0347/04

af Glenys Kinnock (PSE) til Kommissionen

(11. februar 2004)

Om: Brugen af ACT i behandlingen af malaria

Vil Kommissionen beskrive sin holdning til brugen af ACT (artemisinin-kombination) til behandling af malaria?

Er Kommissionen bekendt med, at selv om ACT er den behandling, der anbefales af Verdenssundhedsorganisationen, er der i lande med høj resistens over for andre stoffer modvilje mod at indføre ACT-kombinationsbehandling på grund af de store udgifter?

Hvordan foreslår Kommissionen, at dette voksende problem skal håndteres?

Svar afgivet på Kommissionens vegne af Poul Nielson

(18. marts 2004)

Kommissionen er bekendt med, at malariastammer, der er resistente over for midler mod malaria, specielt kloroquin og sulfadoxine-pyrimethamine, får stadig større udbredelse. I WHO's retningslinjer for malariabehandling, som blev udstedt i januar 2003 og november 2003, anbefales der fem behandlingsmuligheder, hvoraf fire er behandling med artemisinin-kombinationer (ACT), for de regioner, hvor der er lav resistens over for disse lægemidler, som f.eks. Vestafrika. Anbefalingerne er baseret på epidemiologiske, parasitologiske og kliniske kriterier, men omfatter ingen tilbundsgående analyse af de forbundne omkostninger og landenes kapacitet eller af de eksisterende internationale finansieringsinstrumenter til sikring af en bæredygtig strategi. ACT's specifikke rolle i de forskellige behandlingsniveauer, herunder frontlinje-behandling eller henvisningsniveauer, er heller ikke specificeret.

Det er op til det enkelte land at træffe beslutning om, hvilken malariabehandlingsstrategi det vil anvende, på grundlag af de potentielle virkninger, de nødvendige investeringer, landets ressourcer og kapacitet og de alternative løsninger. Visse lande uden for Vestafrika, som f.eks. Mozambique, har valgt strategier, der ikke er baseret på ACT.

Gennem politikken i handlingsprogrammet om hurtigt indgreb mod hiv/aids, malaria og tuberkulose inden for rammerne af fattiglempelse (1) sigter Kommissionen på at mindske malariabyrden via programmets tre målområder, der alle har relation til malariabehandling:

Kommissionen søger at øge virkningen af de eksisterende foranstaltninger og har med henblik herpå accelereret og øget støtten til malariaprogrammer. Kommissionen har afsat i alt 1,1 mia. EUR til bekæmpelse af disse sygdomme for perioden 2003-2006, hvoraf ca. 25 % går til malariabekæmpelse. Dette beløb omfatter også Kommissionens bidrag til den globale fond (460 mio. EUR for perioden 2001-2006), hvoraf der allerede er afsat 30 mio. USD til indkøb af ACT i de tre første forslagsrunder. Kommissionen har også planlagt støtte via den tematiske budgetpost for fattigdomsbetingede sygdomme til initiativer til indførsel af kombinationsbehandlinger af malaria, herunder ACT. Men størstedelen af Kommissionens støtte til at hjælpe landene med at opfylde de sundhedsrelaterede millenniumsudviklings-mål — herunder det 6. mål om malaria — har imidlertid form af sektorstøtte og efterhånden almindelig budgetstøtte. Det enkelte land må træffe afgørelse om, hvilken behandlingsmulighed der er mest effektiv på grundlag af sin finansielle kapacitet, og Kommissionen vil derfor søge at rette størstedelen af sin støtte dertil.

Kommissionen arbejder fortsat aktivt på at opnå lavere priser på essentielle lægemidler som f.eks. ACT, både ved at forsvare og ved retligt at støtte differentierede priser (f.eks. gennem forordningen om hindring af genindførsel af lægemidler med differentierede priser), samt ved at anvende de handelsrelaterede intellektuelle ejendomsrettigheder (TRIPS) og fremme lokal produktion af ACT. Kommissionen er således i øjeblikket ved at behandle en række forslag til initiativer til lokal produktion af ACT af høj kvalitet og til overkommelige priser, der er fremsendt som følge af en forslagsindkaldelse, der blev iværksat i 2003.

Kommissionen har også afsat betydelige forskningsressourcer til udviklingen af mere effektive lægemidler og vacciner mod hiv/aids, malaria og tuberkulose. Dette foregår i partnerskab med udviklingslandene og omfatter støtte til grundforskning og fase 1-forsøg (200 mio. EUR) og kliniske forsøg (inden for Partnerskabet mellem EU og udviklingslandene for kliniske forsøg (EDCTP) med 200 mio. EUR fra Kommissionen og 200 mio. EUR fra medlemsstaterne). Ved denne integrerede strategi søger Kommissionen at afhjælpe malariaproblemet og dets virkninger på fattigdommen i udviklingslandene.

Skønt Kommissionen i princippet støtter de behandlingsprotokoller, der anbefales af WHO for malaria og andre sygdomme i udviklingslandene, er det helt klart dens holdning, at beslutningerne om sådanne strategier bør træffes af det pågældende land på grundlag af de lokale forhold.

(1) KOM(2003) 93 endelig udg.